Ukrainaliklar hukumat iste’fosini talab qilmoqda

Ukrainada Yevropa Ittifoqiga qo‘shilish to‘g‘risidagi shartnomani imzolashning hukumat tomonidan paysalga solinishiga qarshi boshlangan norozilik chiqishlari hukumat iste’fosini talab qilgan ko‘p ming kishilik yurishlarga aylanib ketdi. Muxolifat prezidentga impichment e’lon qilish, hukumatning to‘liq tarkibda iste‘fo berishi va muddatidan oldin saylovlar o‘tkazilishini talab qilmoqda. Mamlakat poytaxti Kiyevdagi hukumat binolari namoyishchilar tomonidan egallanib, muxolifat rahbarlari inqilob boshlangani haqida e’lon qildi. Bu haqda “Interfaks” ma’lum qilmoqda.

 Foto © Associated Press
Norozilik namoyishlari Ukraina hukumati 29-noyabr kuni Litva poytaxti Vilnyus shahrida bo‘lib o‘tgan “Sharqiy Hamkorlik” sammitida Yevropa Ittifoqi bilan assosiatsiyaga kirishish bo‘yicha shartnomani imzolashdan bosh tortgandan so‘ng avj olib ketgan. Sabab sifatida, Viktor Yanukovich Ukraina Yevropa Ittifoqiga qo‘shilishga iqtisodiy jihatdan hali tayyor emasligini ko‘rsatgan.
Ukraina mustaqilligining 22 yilligi munosabati bilan 1-dekabr kuni xalqqa murojaat qilgan prezident Viktor Yanukovich “milliy iqtisodiyotda jiddiy yo‘qotishlar va ijtimoiy hayotning yomonlashishiga yo‘l qo‘ymasdan, Yevropa Ittifoqi bilan yaqinlashish jarayonini iloji boricha jadallashtirish”ga va’da bergan.
Prezidentning va’dalari va Kiyev sudining Yangi yil bayramiga tayyorgarlik ko‘rish vajidan “Nezalejnosti” maydoni hamda Kiyev ko‘chalarida namoyish o‘tkazishni 2013-yil 1-dekabridan 2014-yilning 7-yanvariga qadar taqiqlab qo‘yganiga qaramasdan, namoyishchilar 1-dekabr kuni maydon va shahar markazidagi binolarni egallab oldi.
Parlament spikeri Volodimir Ribak so‘zlariga ko‘ra, hukumat va muxolifat o‘rtasidagi muzokaralar 2-dekabr kuni o‘tkazilishi rejalashtirilgan.
Shunga qaramay, muxolifat kuchlari ukrainaliklarni tinch ommaviy namoyishlarga da’vat qilmoqda.